Priekšlikums EIROPAS PARLAMENTA UN PADOMES REGULA , ar ko groza Padomes Regulu (EK) Nr. 2368/2002 attiecībā uz Grenlandes iekļaušanu Kimberli procesa sertifikācijas sistēmas īstenošanā /* COM/2013/0427 final - 2013/0198 (COD) */





PASKAIDROJUMA RAKSTS 1. PRIEKŠLIKUMA KONTEKSTS Šā priekšlikuma mērķis ir ļaut Grenlandei, sadarbojoties ar Eiropas Savienību, piedalīties Kimberli procesa sertifikācijas sistēmā attiecībā uz neapstrādātiem dimantiem. Priekšlikumā noteiktā sistēma atļautu importēt un eksportēt neapstrādātus dimantus no Grenlandes uz Savienību un uz citu sertifikācijas sistēmas dalībnieku teritoriju, ja neapstrādātu dimantu visu importu un eksportu pārbauda un – eksporta gadījumā – sertificē Savienības iestādes saskaņā ar noteikumiem, kas izklāstīti Regulā (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem. Šī asociēšana stiprinātu Eiropas Savienības un Grenlandes ekonomiskās attiecības dimantu nozarē un jo īpaši ļautu Grenlandei savas ekonomikas attīstības veicināšanas nolūkā eksportēt neapstrādātus dimantus, kuriem pievienots saistībā ar sertifikācijas sistēmu izdots Eiropas Savienības sertifikāts. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Grenlande un Dānija ir piekritušas priekšlikumā paredzētajai pieejai un apņemsies transponēt Grenlandei piemērojamajos tiesību aktos un īstenot atbilstošos Regulas (EK) Nr. 2368/2002 noteikumus, kas attiecas uz neapstrādātu dimantu importa un eksporta nosacījumiem un formalitātēm, šo dimantu tranzītu uz tā dalībnieka teritoriju, kurš nav Savienības loceklis, Savienības, tostarp Grenlandes, līdzdalību Kimberli procesa sertifikācijas sistēmā, pienākumiem saistībā ar pienācīgu pārbaudi, tiesību aktu apiešanas nepieļaušanu, informācijas apmaiņu un šādu noteikumu ievērošanas nodrošināšanu. 3. PRIEKŠLIKUMA JURIDISKIE ASPEKTI Priekšlikuma juridiskais pamats LESD 207. pants. Ar priekšlikumu paplašina Savienības teritoriju, lai Kimberli procesa sertifikācijas sistēmas īstenošanas nolūkā aptvertu arī Grenlandes teritoriju. Tādējādi Grenlandei būs aizliegts atļaut neapstrādātu dimantu, kuriem nav pievienots derīgs Kimberli procesa (KP) sertifikāts, importu no teritorijas ārpus Savienības vai eksportu uz to. Uz grozījumu pamata tiks atļauts eksportēt neapstrādātus dimantus no Grenlandes uz trešām valstīm, ja tiem ir pievienots ES KP sertifikāts. Saskaņā ar sertifikācijas nosacījumiem līdz šim bija nepieciešams pierādījums, ka neapstrādāti dimanti tika likumīgi importēti Savienībā. Attiecībā uz Grenlandē iegūtiem vai izraktiem dimantiem, kas vēl nav tikuši eksportēti, ar šo priekšlikumu tiek ieviests alternatīvs nosacījums iesniegt atbilstošu apliecinājumu. Turklāt priekšlikumā ir noteikta kārtība, kādā neapstrādātus dimantus iesniedz pārbaudei Savienības iestādēm, paplašināta īpašo tranzīta noteikumu darbības joma, attiecinot tos arī uz Grenlandi, paredzēta Grenlandes līdzdalība regulas īstenošanas komitejā, kā arī atļauta Grenlandes pārstāvniecība Kimberli procesā un ar Komisijas starpniecību īstenota sadarbība ar citām dalībvalstīm. Priekšlikums ir cieši saistīts ar Padomes lēmuma priekšlikumu, ar kuru paredz īpašus noteikumus par neapstrādātu dimantu apgrozību starp Savienību un Grenlandi. Ar šo lēmumu tiek ierosināts, ka galvenās prasības, lai neapstrādātus dimantus ievestu Grenlandes vai Savienības teritorijā vai izvestu no tās, būtu šādas: i) neapstrādātiem dimantiem jāpievieno oficiāls dokuments (vai nu dokuments, kas apliecina, ka šie dimanti tika iegūti Grenlandē, vai Kimberli procesa sertifikāta kopija, ko apstiprinājusi Savienības iestāde), un ii) neapstrādātiem dimantiem jābūt ievietotiem aizplombētos, pret viltojumiem drošos konteineros. Ar šo lēmumu tiek ierosināts, ka Grenlandē iegūtus vai izraktus neapstrādātus dimantus var ievest Savienības muitas teritorijā, izmantojot Grenlandes iestāžu izdotu apliecinošu dokumentu, ja šie dimanti nebija iepriekš eksportēti uz trešo valsti. Ja Grenlandē iegūti vai izrakti neapstrādāti dimanti bija eksportēti uz trešo valsti, pēc to ievešanas uz apgrozību starp Savienību un Grenlandi attiecas tie paši noteikumi, kurus piemēro visiem pārējiem Savienībā importētajiem neapstrādātajiem dimantiem. Tiek ierosināts saskaņot lēmuma piemērošanu ar šā grozījuma spēkā stāšanos. 2013/0198 (COD) Priekšlikums EIROPAS PARLAMENTA UN PADOMES REGULA , ar ko groza Padomes Regulu (EK) Nr. 2368/2002 attiecībā uz Grenlandes iekļaušanu Kimberli procesa sertifikācijas sistēmas īstenošanā EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, saskaņā ar parasto likumdošanas procedūru, tā kā: (1) Ar Regulu (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem[1] tika izveidota Kopienas sistēma neapstrādātu dimantu sertifikācijai un importa un eksporta kontrolei, lai īstenotu Kimberli procesa sertifikācijas sistēmu. (2) Grenlande nav Savienības teritorijas daļa, taču tā ir minēta Līgumu II pielikumā iekļautajā aizjūras zemju un teritoriju sarakstā. Saskaņā ar Līguma par Eiropas Savienības darbību 198. pantu mērķis aizjūras zemju un teritoriju asociēšanai ar Savienību ir veicināt aizjūras zemju un teritoriju ekonomisku un sociālu attīstību, kā arī nodibināt ciešus ekonomiskus sakarus starp tām un Savienību kopumā. (3) Padomes Lēmumā […] ir paredzēti noteikumi un procedūras, lai ļautu Grenlandei, sadarbojoties ar Eiropas Savienību, piedalīties Kimberli procesa sertifikācijas sistēmā attiecībā uz neapstrādātiem dimantiem. Šī asociēšana stiprinātu Eiropas Savienības un Grenlandes ekonomiskās attiecības dimantu nozarē un jo īpaši ļautu Grenlandei savas ekonomikas attīstības veicināšanas nolūkā eksportēt neapstrādātus dimantus, kuriem pievienots saistībā ar sertifikācijas sistēmu izdots Eiropas Savienības sertifikāts. (4) Regula (EK) Nr. 2368/2002 būtu jāgroza, lai minētais lēmums varētu stāties spēkā un jo īpaši lai iekļautu Grenlandi sertifikācijas sistēmā. (5) Tādējādi Grenlandei būs aizliegts atļaut neapstrādātu dimantu, kuriem nav pievienots derīgs Kimberli procesa sertifikāts, importu no tāda dalībnieka teritorijas, kurš nav Savienības loceklis, vai eksportu uz to. Grozījumi ļaus eksportēt neapstrādātus dimantus no Grenlandes uz trešām valstīm, ja tiem ir pievienots Eiropas Savienības Kimberli procesa sertifikāts. (6) Papildus esošajam sertifikācijas nosacījumam, saskaņā ar kuru ir nepieciešams pierādījums, ka neapstrādāti dimanti tika likumīgi importēti Savienībā, attiecībā uz Grenlandē iegūtiem vai izraktiem dimantiem, kas vēl nav tikuši eksportēti, būtu jāievieš alternatīvs nosacījums iesniegt atbilstošu apliecinājumu. (7) Turklāt būtu jāveic grozījumi, lai noteiktu kārtību, kādā neapstrādātus dimantus iesniedz pārbaudei Savienības iestādēm, paplašinātu īpašo tranzīta noteikumu darbības jomu, attiecinot tos arī uz Grenlandi, paredzētu Grenlandes līdzdalību regulas īstenošanas komitejā, kā arī atļautu Grenlandes pārstāvniecību Kimberli procesā un ar Komisijas starpniecību īstenotu sadarbību ar citām dalībvalstīm. (8) Tādēļ būtu attiecīgi jāgroza Regula (EK) Nr. 2368/2002, IR PIEŅĒMUŠI ŠO REGULU. 1. pants Regulu (EK) Nr. 2368/2002 groza šādi: (1) regulas 1. pantu aizstāj ar šādu: „1. pants Ar šo regulu tiek izveidota Savienības sistēma neapstrādātu dimantu sertifikācijai un importa un eksporta kontrolei, lai īstenotu Kimberli procesa sertifikācijas sistēmu. Šīs sertifikācijas sistēmas izpratnē Savienības teritoriju un Grenlandes teritoriju uzskata par vienotu teritoriju bez iekšējām robežām. Šī regula neskar vai neaizstāj spēkā esošos noteikumus, kas attiecas uz muitas formalitātēm un kontroli.”; (2) regulas 3. panta ievadfrāzi aizstāj ar šādu: ,,Savienības vai Grenlandes teritorijā ir atļauts importēt neapstrādātus dimantus tikai tad, ja ir izpildīti visi turpmāk minētie nosacījumi:”; (3) regulas 4. panta 1. punktu aizstāj ar šādu: ,,1. Konteinerus un attiecīgos sertifikātus kopā un nekavējoties iesniedz pārbaudei Savienības iestādē vai nu dalībvalstī, kurā tos importē, vai dalībvalstī, kas saskaņā ar norādi pavaddokumentos ir to galamērķis. Konteinerus, kas paredzēti nosūtīšanai uz Grenlandi, iesniedz pārbaudei vienā no Savienības iestādēm vai nu dalībvalstī, kurā tos importē, vai kādā no citām dalībvalstīm, kurā ir Savienības iestāde.”; (4) regulas 8. panta 1. punktu aizstāj ar šādu: ,,1. Komisija apspriežas ar dalībniekiem par praktisko kārtību, kādā eksportētāja dalībnieka kompetentā iestāde, kas ir apstiprinājusi sertifikāta derīgumu, sniedz apstiprinājumu par importu Savienības teritorijā vai Grenlandē.”; (5) regulas 11. panta ievadfrāzi aizstāj ar šādu: ,,No Savienības vai Grenlandes teritorijas ir atļauts eksportēt neapstrādātus dimantus tikai tad, ja ir izpildīti abi turpmāk minētie nosacījumi:”; (6) regulas 12. panta 1. punkta a) apakšpunktu aizstāj ar šādu: ,,a) ka eksportētājs ir sniedzis neapgāžamus pierādījumus, ka i) neapstrādātie dimanti, par kuriem tiek pieprasīts sertifikāts, tika likumīgi importēti saskaņā ar 3. panta noteikumiem; vai ii) neapstrādātie dimanti, par kuriem tiek pieprasīts sertifikāts, tika iegūti vai izrakti Grenlandē, ja šie dimanti nav bijuši iepriekš eksportēti uz tāda dalībnieka teritoriju, kurš nav Savienības loceklis.”; (7) regulas 18. pantu aizstāj ar šādu: „18. pants Šīs regulas 4., 11., 12. un 14. pants neattiecas uz neapstrādātiem dimantiem, kas nokļūst Savienības vai Grenlandes teritorijā tikai tranzītā uz dalībnieku, kurš atrodas ārpus šīs teritorijas, ja, veicot ievešanu Savienības vai Grenlandes teritorijā un izvešanu no tās, netiek konstatēts ne oriģinālā konteinera viltojums, kurā pārvadāti neapstrādātie dimanti, ne oriģinālā pievienotā sertifikāta viltojums, ko izdevusi dalībnieka kompetentā iestāde, un pievienotajā sertifikātā ir skaidri norādīts tranzīta nolūks.”; (8) regulas 21. pantu aizstāj ar šādu: „21. pants 1. Savienība, tostarp Grenlande, ir KP sertifikācijas sistēmas dalībniece. 2. Komisija, kas pārstāv Savienību, tostarp Grenlandi, KP sertifikācijas sistēmā, tiecas nodrošināt optimālu KP sertifikācijas sistēmas īstenošanu, jo īpaši sadarbojoties ar tās dalībniekiem. Šajā nolūkā Komisija un dalībnieki īpaši apmainās ar informāciju par starptautisko tirdzniecību ar neapstrādātiem dimantiem un vajadzības gadījumā sadarbojas uzraudzības pasākumos un izskatot strīdus, kādi varētu rasties.”; (9) regulas 23. pantu aizstāj ar šādu: „23. pants Komiteja, kas minēta 22. pantā, drīkst pārbaudīt jebkuru jautājumu, kas attiecas uz šīs regulas piemērošanu. Šādus jautājumus drīkst izvirzīt priekšsēdētājs vai dalībvalsts vai Grenlandes pārstāvis.” 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] OV L 358, 31.12.2002., 28. lpp.